A Bizottság 1727/93/EGK rendelete
(1993. június 30.)
Franciaország tengerentúli megyéi, az Azori-szigetek, Madeira és a Kanári-szigetek gabonatermékekkel történő ellátására vonatkozó különleges rendelkezések részletes végrehajtási szabályainak külön-külön való megállapításáról szóló, és az egyes ellátási mérleg előrejelzések megállapításáról szóló 388/92/EGK, 1727/92/EGK és 1728/92/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a 3714/92/EGK bizottsági rendelettel [1] módosított, az egyes mezőgazdasági termékek tekintetében Franciaország tengerentúli megyéi javára különleges intézkedések bevezetéséről szóló, 1991. december 16-i 3763/91/EGK tanácsi rendeletre [2] és különösen annak 2. cikke (6) bekezdésére,
tekintettel a 3714/92/EGK rendelettel módosított, az egyes mezőgazdasági termékekkel kapcsolatban az Azori-szigetekre és Madeirára vonatkozó különleges intézkedésekről szóló, 1992. június 15-i 1600/92/EGK tanácsi rendeletre [3] és különösen annak 10. cikkére,
tekintettel a 3714/92/EGK rendelettel módosított, az egyes mezőgazdasági termékekkel kapcsolatban a Kanári-szigetekre vonatkozó különleges intézkedésekről szóló, 1992. június 15-i 1601/92/EGK tanácsi rendeletre [4] és különösen annak 3. cikke (4) bekezdésére,
mivel a különleges ellátási rendelkezések előnyét élvező termékek mennyiségeit a piacok lényeges követelményeinek alapján kiigazítható időszakos ellátási mérlegek keretében, valamint a helyi termelés és a hagyományos kereskedelmi forgalom figyelembevételével kell megállapítani;mivel a mennyiség, ár és minőség tekintetében fennálló követelmények kielégítése, és annak biztosítása érdekében, hogy a Közösségből származó termékek aránya fennmaradjon, a Közösség egyéb részeiből származó termékekre folyósított támogatásokat a végfelhasználó számára a harmadik országokból származó import termékek vámmentességéből eredő előnnyel azonos feltételek alapján kell meghatározni;
mivel a legutóbb az 1497/93/EGK rendelettel [5] módosított 388/92/EGK bizottsági rendelet [6] a 3763/91/EGK rendelet 2. cikke alapján megállapítja Franciaország tengerentúli megyéinek gabonatermékekkel kapcsolatos ellátási mérleg előrejelzését; mivel az érintett termékek némelyike tekintetében a mérleg lehetővé teszi a meghatározott mennyiségek főösszegen belüli változását, és amennyiben szükséges, a meghatározott teljes mennyiség évközi növelését; mivel a tapasztalatok fényében és Franciaország tengerentúli megyéi szükségleteinek kielégítése érdekében kiigazítani szükséges az ellátási mérleg előrejelzést; mivel a 388/92/EGK rendelet mellékletét ezért módosítani kell;
mivel a legutóbb az 1497/93/EGK rendelettel módosított 1727/92/EGK bizottsági rendelet [7] az 1600/92/EGK rendelet 2. cikke alapján megállapítja az Azori-szigetek és Madeira gabonatermékekkel kapcsolatos 1992/93. évi ellátási mérleg előrejelzését;
mivel az 1993/94-es gazdasági évre vonatkozó ellátási mérleg előrejelzést ennek megfelelően kell megállapítani; mivel a Bizottság legutóbb az 1497/93/EGK rendelettel módosított 1728/92/EGK rendelete [8] az 1601/92/EGK rendelet 2. cikke alapján megállapította a Kanári-szigetek gabonatermékekkel kapcsolatos 1992/93. évi ellátási mérleg előrejelzését; mivel az 1993/94-es gazdasági évre vonatkozó ellátási mérleg előrejelzést ennek megfelelően kell megállapítani;
mivel a támogatási bizonyítványokra vonatkozó kérelmek benyújtási határidejét és a letétbe helyezendő biztosítékok összegét szabályozó 388/92/EGK és az 1727/92/EGK rendelet 4. cikke (1) bekezdése a határidőt minden hónap első öt munkanapjában, a biztosíték összegét pedig tonnánként 25 ECU-ben rögzítették; mivel az 1738/92/EGK rendelet ugyanazon cikke a határidőt az első tíz munkanapban és a biztosítékot tonnánként 25 ECU-ben rögzítette; mivel a gabonaágazat egyes feldolgozott termékekre jellemző kereskedelmi gyakorlata figyelembevétele érdekében rendelkezni kell egyfelől arról, hogy a kérelmeket a hónap bármely napján benyújthassák, másfelől pedig arról, hogy csökkenjen a biztosítékok összege;
mivel az e rendeletben foglalt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
A 388/92/EGK, az 1727/92/EGK és az 1728/92/EGK rendelet 1. cikke (2) bekezdése helyébe a következő rendelkezés lép:
"(2) A gabonára megállapított összes mennyiségnek a pénzügyi év során történő növelésének sérelme nélkül, a szóban forgó gabonafélékre rögzített vonatkozó mennyiséget az összes mennyiség változatlanul hagyása mellett legfeljebb 20 %-kal lehet túllépni. E rendelet alkalmazásában a cirokot úgy kell kezelni, mint a kukoricát."
.
2. cikk
A 388/92/EGK rendelet melléklete helyébe e rendelet I. melléklete lép.
Az 1727/92/EGK rendelet melléklete helyébe e rendelet II. melléklete lép.
Az 1728/92/EGK rendelet melléklete helyébe e rendelet III. melléklete lép.
3. cikk
1. A 388/92/EGK rendelet 4. cikke (1) bekezdése helyébe a következő rendelkezés lép:
"(1) Az engedélyek és igazolások iránti kérelmeket minden hónap első öt munkanapján kell az illetékes hatósághoz benyújtani. Azonban a 1103 és az 1107 KN-kód alá tartozó gabonatermékek szállításával és a 23099031, 23099033, 23099041, 23099043, 23099051 és a 23099053 KN-kód alá tartozó, közösségi eredetű termékek szállításával kapcsolatos támogatási igazolásokra vonatkozó kérelmeket, és a gabona francia guayanai szállításával kapcsolatos támogatási igazolásai iránti kérelmeket a hónap bármely munkanapján be lehet nyújtani. Az engedély vagy igazolás iránti kérelem csak akkor fogadható el, ha:
a) az nem haladja meg az egyes, a kérelmek benyújtására nyitva álló időszakokban rendelkezésre álló maximális mennyiséget;
b) az engedélyek és igazolások iránti kérelmek benyújtására megállapított határidő lejárta előtt igazolják, hogy az érintett fél tonnánként 23 ECU biztosítékot letétbe helyezett."
2. Az 1727/92/EGK rendelet 4. cikk (1) bekezdése helyébe a következő rendelkezés lép:
"(1) Az engedélyek és igazolások iránti kérelmeket minden hónap első öt munkanapján kell az illetékes hatósághoz benyújtani. Azonban a 1107 KN-kód alá tartozó, közösségi eredetű gabonatermékekkel kapcsolatos támogatási igazolások iránti kérelmeket a hónap bármely munkanapján be lehet nyújtani. Az engedélyek és igazolások iránti kérelem csak akkor fogadható el, ha:
a) az nem haladja meg az egyes, a kérelmek benyújtására nyitva álló időszakokban rendelkezésre álló maximális mennyiséget;
b) az engedélyek és igazolások iránti kérelmek benyújtására megállapított határidő lejárta előtt igazolják, hogy az érintett fél tonnánként 23 ECU biztosítékot letétbe helyezett."
3. Az 1728/92/EGK rendelet 4. cikke (1) bekezdése helyébe a következő rendelkezés lép:
"(1) Az engedélyek és igazolások iránti kérelmeket minden hónap első tíz munkanapján kell az illetékes hatósághoz benyújtani. Azonban a 1103 és 1107 KN-kódok alá tartozó, közösségi eredetű gabonatermékekkel kapcsolatos támogatási igazolások iránti kérelmeket a hónap bármely munkanapján be lehet nyújtani. Az engedély vagy igazolás iránti kérelem csak akkor fogadható el, ha:
a) az nem haladja meg az egyes, a kérelmek benyújtására nyitva álló időszakokban rendelkezésre álló maximális mennyiséget;
b) az engedélyek és igazolások iránti kérelmek benyújtására megállapított határidő lejárata előtt igazolják, hogy az érintett fél tonnánként 23 ECU biztosítékot letétbe helyezett.".
4. cikk
Ez a rendelet 1993. július 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1993. június 30-án.